**Ministru kabineta noteikumu projekta**

**“Atbrīvojuma no dabas resursu nodokļa samaksas par videi kaitīgām precēm piemērošanas kārtība”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Atbrīvojuma no dabas resursu nodokļa samaksas par videi kaitīgām precēm piemērošanas kārtība” (turpmāk – noteikumu projekts) mērķi:  - nodrošināt atbilstību Eiropas Parlamenta un Padomes 2018. gada 30. maija Direktīvas (ES) 2018/851, ar ko groza Direktīvu 2008/98 par atkritumiem, (turpmāk – Direktīva 2018/851) prasībām;  - nodrošināt atbilstību grozījumiem Dabas resursu nodokļa likumā;  - aktualizēt prasības videi kaitīgu preču atkritumu apsaimniekošanas sistēmas darbībai.  Jaunie noteikumi aizstās šobrīd spēkā esošos Ministru kabineta 2009. gada 3. novembra noteikumus Nr. 1294 ,,Kārtība, kādā atbrīvo no dabas resursu nodokļa samaksas par videi kaitīgām precēm” (turpmāk – MK noteikumi Nr. 1294)**.**  Noteikumu projekts stāsies spēkā pēc pieņemšanas Ministru kabineta sēdē. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | **Noteikumu projekts izstrādāts atbilstoši:**   * **Dabas resursu nodokļa likuma 9. panta otrās daļas 1., 2., 3., 4., 5., 7., 8, un 9. punktam;** * Direktīvai 2018/851; |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Direktīvas 2018/851 8.a panta 3. punkta “e” apakšpunktā noteikts, ka dalībvalstis veic vajadzīgos pasākumus, lai nodrošinātu, ka ikviens produktu ražotājs vai organizācija, kas pilda ražotāja paplašinātas atbildības pienākumus produktu ražotāju vārdā (kas ir dabas resursu nodokļa maksātājs vai apsaimniekotājs Dabas resursu nodokļa izpratnē) publisko informāciju par atkritumu apsaimniekošanas mērķrādītāju sasniegšanu un gadījumā, ja ražotāja paplašinātas atbildības pienākumi tiek pildīti kolektīvi (apsaimniekotājs), arī informāciju par:  - saviem īpašniekiem un dalībniekiem;  - produktu ražotāju finanšu iemaksām par pārdotajām vienībām vai par tonnu tirgū laistā produkta;  - atkritumu apsaimniekotāju atlases procedūru.  Lai pārņemtu Direktīvas 2018/851 8.a panta 3. punkta “e” apakšpunkta prasību attiecībā uz videi kaitīgām precēm, nepieciešams papildināt prasības par informācijas ievietošanu apsaimniekotāja un dabas resursu nodokļa (turpmāk – nodoklis) maksātāja tīmekļvietnē. Papildus, attiecībā uz atkritumu apsaimniekotāju atlases procedūru, tīmekļvietnē būtu jānorāda, vai tie tika izvēlēti cenu aptaujas, iepirkuma, izsoles vai kādā citā kārtībā.  2. 2018. gada 23. maijā stājas spēkā grozījumi Dabas resursu nodokļa likumā, kas paredz, ka apsaimniekotājs, kurš darbojas ražotāju atbildības sistēmā, Valsts vides dienestam (turpmāk – VVD) iesniedz finanšu nodrošinājumu un uztur to spēkā visu atbrīvojuma no dabas resursu nodokļa samaksas piemērošanas laiku. Atbilstoši Dabas resursu nodokļa likuma 11.1 panta piektajā daļā noteiktajam pilnvarojumam Ministru kabinetam izstrādāti Ministru kabineta 2018. gada 14. augusta noteikumi Nr. 515 “Grozījumi Ministru kabineta 2009. gada 19. maija noteikumos Nr. 450 “Kārtība, kādā slēdz un izbeidz līgumu par nolietotu transportlīdzekļu, preču un izstrādājumu iepakojuma un vienreiz lietojamo galda trauku un piederumu vai videi kaitīgu preču atkritumu apsaimniekošanu, lai saņemtu atbrīvojumu no dabas resursu nodokļa samaksas””(stājas spēkā 2018. gada 18. augustā).  Atbilstoši iepriekšminētajiem tiesību aktiem, lai noslēgtu apsaimniekošanas līgumu ar VVD, nodokļa maksātāji un apsaimniekotāji, kuri piemēro nolietotu transportlīdzekļu, izlietotā iepakojuma vai vienreiz lietojamo galda trauku un piederumu vai arī videi kaitīgu preču atkritumu apsaimniekošanas sistēmu, iesniedz VVD noteikto veidu finanšu nodrošinājumu un uztur to spēkā visu atbrīvojuma no nodokļa samaksas piemērošanas laiku. Nepieciešamības gadījumā nodokļa maksātāji un apsaimniekotāji finanšu nodrošinājumu precizē, atjauno un pagarina.  Turklāt spēkā esošie MK noteikumi Nr. 1294 (noteikumu 11.3. apakšpunkts un 2. pielikums) paredz, ka apsaimniekotājam VVD ir jāiesniedz cita veida finanšu nodrošinājuma dokuments – zvērināta revidenta apliecinājums par apsaimniekotāja pamatkapitāla un rezervju summas 2 % apmērā atbilstību aprēķinātajai nodokļa summai pusgadam vai bankas izsniegtās garantijas vai galvojuma vēstules, vai apsaimniekotāja civiltiesiskās atbildības apdrošināšanas polises kopiju par attiecīgo summu. Līdz ar to nepieciešams grozīt šo normatīvo regulējumu, lai nodrošinātu atbilstību grozījumiem Dabas resursu nodokļa likumā attiecībā uz finanšu nodrošinājumu.  3. Pašreiz atbrīvojuma piemērošanas kārtību no nodokļa samaksas par videi kaitīgam precēm nosaka MK noteikumi Nr. 1294.  Praksē konstatētas vairākas problēmas:  3.1. Konstatētas problēmas attiecībā uz mājsaimniecībās radīto videi kaitīgo preču pieņemšanu vai savākšanu.  Apsaimniekotāji līgumus ar videi kaitīgu preču savākšanas vietu apsaimniektājiem noslēdz formāli, lai izpildītu normatīvā regulējuma prasību, visos atkritumu apsaimniekošanas reģionos nenodrošinot videi kaitīgu preču atkritumu pieņemšanu vai savākšanu. Saskaņā ar VVD sniegto informāciju no apsaimniekotāju sniegtajiem pārskatiem nevar secināt, kādu daļu no kopēja apjoma sastāda no mājsaimniecībām savāktais vides kaitīgu preču apjoms.  Saskaņā ar Atkritumu apsaimniekošanas likuma 18. panta sesto daļu, pašvaldība slēdz līgumu ar atkritumu apsaimniekotāju, kurš izraudzīts publisko iepirkumu vai publisko un privāto partnerību regulējošos normatīvajos aktos noteiktajā kārtībā un attiecīgajā sadzīves atkritumu apsaimniekošanas zonā pēc iepriekšējā līguma darbības termiņa beigām veiks sadzīves atkritumu savākšanu, tai skaitā dalīto savākšanu, pārvadāšanu, pārkraušanu, šķirošanu un uzglabāšanu vai mājsaimniecībās radīto būvniecības atkritumu savākšanu, pārvadāšanu, pārkraušanu, šķirošanu un uzglabāšanu. Saskaņā ar šā likuma 20. panta ceturto daļu pašvaldības sadarbībā ar atkritumu apsaimniekotājiem organizē sadzīves atkritumu, tai skaitā papīra, metāla, plastmasas un stikla atkritumu, atsevišķu savākšanu pašvaldību administratīvajās teritorijās atbilstoši Ministru kabineta noteiktajām kategorijām un termiņam.  Starp pašvaldību un atkritumu apsaimniekotāju noslēdzamā atkritumu apsaimniekošanas līguma būtiskie nosacījumi ir ietverti Ministru kabineta 2016. gada 16. augusta noteikumos Nr. 546 “Noteikumi par minimālajām prasībām, kas iekļaujamas darba uzdevumā, pašvaldībai izraugoties sadzīves atkritumu apsaimniekotāju, un atkritumu apsaimniekošanas līgumu būtiskie nosacījumi” un attiecīgai deleģējums Ministru kabinetam – Atkritumu apsaimniekošanas likuma 18. panta 11. daļā.  Direktīvas 2018/851 8.a panta 3. punkta “a” un “b” apakšpunktā noteikts, ka produktu ražotājs vai organizācija, kas pilda ražotāja paplašinātas atbildības pienākumus produktu ražotāju vārdā (dabas resursu nodokļa maksātājs vai apsaimniekotājs):  a) ir ar skaidri definētu ģeogrāfisko, produktu un materiālu aptvērumu, kas nav attiecināts vienīgi uz tām jomām, kur atkritumu vākšana un apsaimniekošana ir visienesīgākā;  b) nodrošina atbilstošu pieejamību atkritumu savākšanas sistēmām jomās.  Ievērojot iepriekšminēto, nepieciešams noteikt, ka apsaimniekotājs apsaimniekošanas sistēmas ietvaros nodrošina mājsaimniecībā radītā videi kaitīgu preču atkritumu pieņemšanu Latvijas Republikas teritorijā visos šķiroto atkritumu savākšanas laukumos, kurus apsaimnieko sadzīves atkritumu apsaimniekotājs, ar kuru pašvaldība atbilstoši normatīvajiem aktiem par atkritumu apsaimniekošanu ir noslēgusi atkritumu apsaimniekošanas līgumu.  Pēc Vides aizsardzības un reģionālās attīstības ministrijas (turpmāk –VARAM) 2019. gadā veiktās pašvaldību aptaujas par 2019. gada infrastruktūras nodrošinājumu iedzīvotājiem iegūta informācija, ka Latvijā bija aptuveni 90 šķiroto atkritumu savākšanas laukumi, kas atbilst Ministru kabineta 2016. gada 13. decembra noteikumu Nr. 788 „Noteikumi par atkritumu savākšanas un šķirošanas vietām” (turpmāk – MK noteikumi Nr. 788) prasībām. Šis skaitlis ir mainīgs, jo atbildes sniedza 104 pašvaldības (no 119) un, attīstoties atkritumu apsaimniekošanas sistēmai un pašvaldībām rūpīgāk plānojot un organizējot atkritumu apsaimniekošanu savā teritorijā, atkritumu savākšanas laukumu skaits arī mainās.  Patlaban Latvijas pašvaldībās darbojas 41 sadzīves atkritumu apsaimniekotājs, kam ir noslēgts atkritumu apsaimniekošanas līgums atbilstoši Ministru kabineta 2016. gada 16. augusta noteikumiem Nr. 546 “Noteikumi par minimālajām prasībām, kas iekļaujamas darba uzdevumā, pašvaldībai izraugoties sadzīves atkritumu apsaimniekotāju, un atkritumu apsaimniekošanas līgumu būtiskie nosacījumi”.  No 90 šķiroto atkritumu savākšanas laukumiem, kas atbilst MK noteikumu Nr. 788 prasībām, 75 iekļauti apsaimniekošanas sistēmā**.**  Atbilstoši VVD sniegtajai informācijas, apsaimniekotājiem, kas ir reģistrēti VVD un kam ir noslēgti ar šo iestādi videi kaitīgu preču, iepakojuma vai vienreiz lietojamo galda trauku un piederumu apsaimniekošanas līgumi, nodrošina attiecīgā veida atkritumu savākšanu 75 šķiroto atkritumu savākšanas laukumos, ar kuru īpašniekiem (valdītājiem vai apsaimniekotājiem) noslēguši līgumus. No minētiem 75 šķiroto atkritumu savākšanas laukumiem tikai 13 pieder operatoriem, kam nav ar pašvaldību noslēgto atkritumu apsaimniekošanas līgumu.  Jaunas līgumu slēgšanas kārtības ieguvumi:   * tiks nodrošināts pārskatāms teritorijas pārklājums; * samazināsies noslēgto līgumu skaits; * pašvaldības tiks iesaistītas videi kaitīgu preču apsaimniekošanas sistēmā; * šķiroto atkritumu savākšanas laukumu apsaimniekotājiem, kam ir ar pašvaldību noslēgts atkritumu apsaimniekošanas līgums, būs jāslēdz viens līgums ar apsaimniekotāju; * šķiroto atkritumu savākšanas laukumu apsaimniekotājiem, kam nav ar pašvaldību noslēgto atkritumu apsaimniekošanas līgumu, neatkarīgi no finanšu ieguldījumu avota būs jāiesaistās pašvaldības atkritumu apsaimniekošanas sistēmā, slēdzot līgumu par laukuma izmantošanu ar apsaimniekotaju vai ar pašvaldības noteiktajā kārtībā izvēlēto sadzīves atkritumu apsaimniekotāju.   Pašvaldības varēs ietekmēt mājsaimniecībās radīto videi kaitīgu preču apsaimniekošanas sistēmas attīstību un padarīt pakalpojumu pieejamāku iedzīvotājiem atbilstoši Ministru kabineta 2017 gada 16. jūnija noteikumiem Nr. 328 “Kritēriji un kārtība, kādā novērtē atkritumu dalītās savākšanas pakalpojuma pieejamību iedzīvotājiem”.  Atbilstoši VARAM 2019. gadā veiktās pašvaldību aptaujas datiem ne visās pašvaldībās bija pietiekams laukumu skaits un vairākās pašvaldībās bija vairāk laukumu, nekā nepieciešams.  Atbilstoši Ministru kabineta 2013. gada 2. aprīļa noteikumu Nr. 184 “Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju” 2. punktam pašvaldība sadarbībā ar atkritumu apsaimniekotājiem, kas izraudzīti saskaņā ar normatīvajiem aktiem par atkritumu apsaimniekošanu, organizē dalītu sadzīves atkritumu savākšanu savā administratīvajā teritorijā atbilstoši atkritumu apsaimniekošanas valsts plānam, atkritumu apsaimniekošanas reģionālajiem plāniem un normatīvajiem aktiem par atkritumu savākšanas, šķirošanas un bioloģiski noārdāmo atkritumu kompostēšanas vietām.  13 šķiroto atkritumu savākšanas laukumu operatori, kam nav ar pašvaldību noslēgto atkritumu apsaimniekošanas līgumu, varēs turpināt darboties, noslēdzot līgumu ar atkritumu apsaimniekotājiem, kas izraudzīti saskaņā ar normatīvajiem aktiem par atkritumu apsaimniekošanu (grozījumi MK noteikumos Nr. 788).  Atbilstoši VARAM 2019. gada aptaujas datiem patlaban 15 no 90 šķiroto atkritumu savākšanas laukumiem, kas atbilst MK noteikumu Nr. 788 prasībām, nepiedalās ražotāju atbildībās sistēmu izveidotājā atkritumu apsaimniekošanā. VARAM ieskatā pēc jaunas līgumu slēgšanas kārtības stāšanās spēkā un attiecīgiem grozījumiem MK noteikumu Nr. 788 praktiski visi šķiroto atkritumu savākšanas laukumi, kur atkritumus pieņem no apmeklētājiem, piedalīsies apsaimniekošanas sistēmā.  Atbilstoši Konkurences padomes sniegtajiem apsvērumiem un priekšlikumiem:   1. ņemot vērā VKP (videi kaitīgo preču) atkritumu pieņemšanas no mājsaimniecībām visos šķiroto atkritumu savākšanas laukumos, kurus apsaimnieko sadzīves atkritumu apsaimniekotājs, ar kuru pašvaldība atbilstoši normatīvajiem aktiem par atkritumu apsaimniekošanu ir noslēgusi atkritumu apsaimniekošanas līgumu, pakalpojuma obligāto raksturu, sadzīves atkritumu apsaimniekotāju, kam ir pienākums slēgt līgumu ar apsaimniekotājiem (ražotāju atbildības sistēmām) par VKP atkritumu pieņemšanu šķiroto atkritumu savākšanas laukumos, līgumos ietvertajiem sadarbības nosacījumiem jābūt līdzvērtīgiem, ekonomiski pamatotiem un nediskriminējošiem. Tostarp šiem sadarbības nosacījumiem, piemēram, par pakalpojuma samaksu un tās apmēra noteikšanu, par turpmāko rīcību par šķiroto atkritumu savākšanas laukumos savākto VKP atkritumu apjomu un citiem būtiskiem abu pušu sadarbības noteikumiem, jābūt skaidri definētiem, nodrošinot iespēju kontrolējošām un darbības jomu pārraugošajām iestādēm gūt pietiekamu pārliecību par to piemērošanu; 2. cena par VKP atkritumu pieņemšanas visos šķiroto atkritumu savākšanas laukumos nodrošināšanas pakalpojumu netiek noteikta brīvas konkurences apstākļos, proti, iestājoties noteiktiem kritērijiem, ar normatīvajiem aktiem noteiktu neizbēgamu savstarpējo sadarbību starp ražotāju atbildības sistēmām un atkritumu apsaimniekotājiem, kas pieņem vai savāc mājsaimniecībās radītos VKP atkritumus šķiroto atkritumu savākšanas laukumos. Ievērojot minēto, kā arī ņemot vērā minētā pakalpojuma nozīmību sabiedrībai un vides jautājumu sakārtošanā, kādai no atbildīgajām valsts institūcijām paredzams pienākums regulēt un uzraudzīt arī maksu, kas tiek piemērota par pakalpojumu sniegšanu šķiroto atkritumu savākšanas laukumos. Ja kāda no valsts institūcijām neuzrauga šķiroto atkritumu savākšanas laukumos sniegto pakalpojuma maksu, tad normatīvajā aktā būtu jāiekļauj noteikumi par to, ka maksai, ko atkritumu apsaimniekotāji piemēro ražotāju atbildības sistēmām par pakalpojumu sniegšanu šķiroto atkritumu savākšanas laukumos, jābūt noteiktai apmērā, kas sedz šī pakalpojuma sniegšanas izmaksas, neparedzot atkritumu apsaimniekotājam gūt peļņu par šo pakalpojumu (vai peļņa nosakāma saprātīgā apjomā).   Ievērojot minēto, VARAM plāno izstrādāt grozījumus MK noteikumos Nr. 788, paredzot, ka sadzīves atkritumu apsaimniekotājs, ar kuru pašvaldība atbilstoši normatīvajiem aktiem par atkritumu apsaimniekošanu ir noslēgusi atkritumu apsaimniekošanas līgumu, slēdz līgumus par videi kaitīgu preču atkritumu vai izlietotā iepakojuma savākšanu vai pieņemšanu ar visiem videi kaitīgu preču atkritumu vai izlietotā iepakojuma apsaimniekotājiem uz vienādiem nosacījumiem.  Virzot šo noteikumu projektu apstiprināšanai Ministru kabinetā, VARAM iesniegs Ministru kabineta sēdes protokollēmuma projektu attiecībā uz grozījumiem MK noteikumos Nr. 788.  Papildus VARAM vērtēs iespēju veikt grozījumus normatīvajos aktos attiecībā uz izmaksu noteikšanu vai regulēšanu pakalpojumu sniegšanai šķiroto atkritumu savākšanas laukumos.  3.2. MK noteikumu Nr. 1294 2.3. apakšpunktā nav precīzi noteiktas prasības komunikācijas pasākumiem. Līdz ar to dažādas atkritumu apsaimniekošanas sistēmas piemēro atšķirīgas pieejas sabiedrības izglītošanai, kas ne vienmēr ir pamatotas un atbilst šā punkta uzdevumam. Ievērojot minēto, nepieciešams attiecīgi precizēt noteikumu projekta 4.3. apakšpunktu, kā arī 3. pielikuma tabulu „Komunikācijas pasākumu plāns” un 5. pielikuma tabulu “Komunikācijas pasākumu plāna izpilde”.  3.3. MK noteikumi Nr. 1294 nenosaka prasības dokumentiem, kas apliecina videi kaitīgu preču atkritumu savākšanu un savāktā videi kaitīgu preču atkritumu apjoma sagatavošanu atkārtotai izmantošanai, reģenerāciju un pārstrādi (noteikumu 5. pielikuma 4. punkts). VVD iesniegto apliecinājuma dokumentu saturs katram apsaimniekotājam ir citādāks, ar dažādu detalizācijas pakāpi. Lai praksi vienādotu, noteikumu projekts paredz noteikt prasības šāda apliecinājuma dokumenta saturam.  3.4. Nepieciešams noteikt formu, kādā apsaimniekotājs iesniedz VVD informāciju par izmaiņām līgumpartneru sarakstā (noteikumu projekta 4. pielikums), kā arī precizēt VVD iesniedzamās apsaimniekošanas plāna un pārskata formas (noteikumu projekta 3. un 5. pielikums), lai varētu efektīvi piemērot šo noteikumu prasības. Veidlapas papildinātas ar prasībām attiecībā uz:  - apsaimniekošanas plāna (noteikumu projekta 3. pielikums) 4.1. vai 4.2. apakšpunktā norādītajiem komersantiem, ar kuriem videi kaitīgu preču atkritumu apsaimniekotājs noslēdzis līgumu par videi kaitīgu preču atkritumu pieņemšanu vai savākšanu videi kaitīgu preču atkritumu savākšanas vietās, un apsaimniekošanas plāna 4.3. apakšpunktā norādītajiem komersantiem, ar kuriem videi kaitīgu preču atkritumu apsaimniekotājs noslēdzis līgumu par papildu videi kaitīgu preču atkritumu pieņemšanu vai savākšanu (videi kaitīgu preču tirdzniecības vietās, tehniskās apkopes darbnīcās un remontdarbnīcās, kā arī ar pieņemšanas transporta vai mobilo pieņemšanas punktu starpniecību);  - pārskata (noteikumu projekta 5. pielikums) 4.1. apakšpunktā minētajiem apliecinājumiem, saistot apliecinājumos sniegto informāciju ar apsaimniekošanas plāna 4.1. vai 4.2. apakšpunktu;  - pārskata (noteikumu projekta 5. pielikums) 8. punktā ietverto atskaiti par finanšu plāna izpildi.  Kā spēkā esošajos MK noteikumos Nr. 1294 noteikumu projekts paredz pārskatam noteikt vienu formu (noteikumu projekta 5. pielikums), gan atskaitīšanai par pusgadu, gan pa gadu. Atbilstoši noteikumu projekta 27. punktam gada pārskatam nepieciešams pievienot auditora atzinumu par pārskatā minētās informācijas atbilstību prasībām. Noteikumu projekts paredz piemērot līdzvērtīgas prasības nodokļa maksātājam, kas pats izveidojis un piemēro apsaimniekošanas sistēmu un nemaksā nodokli, un apsaimniekotājam, kura līgumpartneri nemaksā nodokli.  Nepieciešamība papildināt un precizēt pārskatam izvirzītās prasības (noteikumu projekta 5. pielikums) izriet arī no Direktīvas 2018/851 8.a panta 5. punktā noteiktajā. Saskaņā ar šo punktu visi dalībnieki, kas iesaistīti ražotāja paplašinātas atbildības shēmu īstenošanā, ziņo ticamus datus, un dalībvalstis var noteikt informācijas un ziņošanas prasības.  Noteikumu projekts paredz, ka pārskata (5. pielikums) 4.1. apakšpunkta tabulā jānorāda, kurš un cik daudz savāca videi kaitīgu preču atkritumu apsaimniekošanas sistēmas ietvaros. Pārskata 4.2. apakšpunkta tabulā jānorāda, kurš un cik daudz pārstrādāja vai reģenerēja videi kaitīgu preču atkritumu apsaimniekošanas sistēmas ietvaros. Pārskata 4.1. apakšpunkta tabulas 2. kolonnā jānorāda tie komersanti, kuri attiecīgajā pārskata periodā nodrošināja videi kaitīgu preču atkritumu savākšanu un tiem ir jābūt apstiprinātiem apsaimniekošanas plānā. Tāpat arī pārskata 4.2. apakšpunkta tabulas 2. kolonnā. Ar šiem komersantiem apsaimniekotājam ir jābūt tieši vai pastarpināti noslēgtam līgumam par šīs funkcijas (savākšanas (4.1. apakšpunkts) un pārstrādes vai reģenerācijas (4.2. apakšpunkts) izpildi.  Praksē apsaimniekošanas sistēmu neīsteno ar divu dalībnieku piedalīšanos (savācēju un pārstrādātāju) vienā atkritumu plūsmā. Bieži vien apsaimniekotājs noslēdz līgumu ar starpnieku, kuram maksā par tālāku atkritumu apsaimniekošanas organizēšanu. Faktiski VVD nav līdz šim sekojis apsaimniekotāja finanšu plūsmai, līdz ar to, precīzi nevar modelēt pastāvošās situācijas.  Regulējums apsaimniekotāja finanšu plūsmai nav izstrādāts. Līdz ar to 4.1. un 4.2. apakšpunkta tabulas 2. kolonnā norādītie komersanti var būt finansējuma saņēmēji, bet tai pat laikā viņi var saņemt finansējumu pastarpināti no cita sadarbības partneri (tas nozīmē, ka tabulas 9. un 10. kolonnā var būt gan tas pats komersants, kas norādīts tabulas 2. kolonnā, gan arī cits).  Apsaimniekotājam, iesniedzot apsaimniekošanas plānu (3. pielikums), 7. punktā jānorāda apsaimniekošanas plāna īstenošanas finanšu plāns. Taču pārskatā ar šo apsaimniekošanas plāna 7. punktu nebija izveidota sasaiste. Tādēļ noteikumu projekts paredz papildināt pārskatu (5. pielikums) ar 8. punktu “Videi kaitīgu preču atkritumu apsaimniekošanas finanšu plāna izpilde” un pārskata 4.1. un 4.2. apakšpunktā tabulas – ar informāciju par izlietoto finansējumu, lai varētu izsekot apsaimniekošanas plānā norādītā finanšu plāna un reālā finanšu plāna izpildei. Šāda veida informācija, pirmkārt, sniedz priekšstatu par apsaimniekotāja spēju plānot finanšu plūsmu, otrkārt, veicina apsaimniekošanas sistēmas īstenošanu atbilstoši Dabas resursu nodokļa likuma 8. panta 12. daļai[[1]](#footnote-2).  Praksē konstatēts, ka atkritumu apsaimniekošanas tirgus tiek kropļots, nesadalot apsaimniekošanas maksu atbilstošajiem tirgus dalībniekiem (atkritumu savācējiem, šķirotājiem, reģenerētājiem), bet gan finansējot tikai atkritumu tirgotājus, kas reālos darbus neveic, ietur lielu starpniecības maksu. Apsaimniekošanas darbības nav izsekojamas VVD sadarbībā ar VID, bieži tiek izrakstīti “0” rēķini.  Noteikumu projektā ietvertais normatīvais regulējums atbilst Valdības rīcības plāna[[2]](#footnote-3) Deklarācijas uzdevumā Nr. 061 “Stiprināsim Valsts vides dienestu, lai mazinātu pārkāpumus vides jomā” noteiktajam pasākumam “Uz risku novērtēšanu balstītu kontroles pasākumu efektivizēšana (plašāka izmantošana), tai skaitā izmantojot IT risinājumus”. VVD ieskatā savstarpēji savietojot atkritumu plūsmas apjoma informāciju un finanšu informāciju, iespējams efektīvi atlasīt potenciāli fiktīvus darījumus, kā arī augstāka riska partnerus, par kuru darījumiem nepieciešamas veikt detalizētu pārbaudi.  Noteikumu projekts paredz, ka atbilstoši Informatīvā ziņojuma “Par nolietotu riepu apsaimniekošanu” projektam (avots:  <https://www.varam.gov.lv/lv/attistibas-planosanas-dokumentu-projekti>)no 2021. gada līdz 2025. gadam tiks paaugstināti nolietotu riepu savākšanas apjomi (no 80 % līdz 90 %), un reģenerācija – no 80 % līdz 90 %. Savukārt no 2026. gada savākšanas apjoms tiks noteikts 80 % un reģenerācija tiks saglabāta 90 % apjomā (1. pielikuma 2. punkts).  Noteikumu projekts noteic, ka no 2021. gada līdz 2025. gadam vienlaikus ar attiecīgajā gadā realizēto vai savas saimnieciskās darbības nodrošināšanai ievesto un izmantoto riepu apjomu apsaimnieko arī iepriekšējos gados Latvijas Republikā uzkrāto nolietotu riepu apjomu. Lai VVD kontrolētu vēsturiski uzkrāto nolietotu riepu apsaimniekošanu, paredzēts, ka noteikumu projekta 3. pielikuma 4.2. apakšpunktā var norādīt tikai tādas vietas ar uzkrātām nolietotām riepām, par kurām ir informācija VVD un ko apliecina VVD kontroles rezultātā sagatavots dokuments.  Lai nodrošinātu nolietotu riepu pieņemšanu un apsaimniekošanu attiecīgajā gadā, noteikumu projekts paredz apsaimniekotāja pienākumu attiecībā uz videi kaitīgu preču atkritumu, tai skaitā nolietotu riepu, pieņemšanu visos šķiroto atkritumu savākšanas laukumos, kurus apsaimnieko sadzīves atkritumu apsaimniekotājs, ar kuru pašvaldība atbilstoši normatīvajiem aktiem par atkritumu apsaimniekošanu ir noslēgusi atkritumu apsaimniekošanas līgumu.  Informatīvajā ziņojumā tiek analizēta patreizējā situācija nolietoto riepu apsaimniekošanā un tiek izvērtētas galvenās problēmas un sagatavoti priekšlikumi turpmākai rīcībai. Virzot šo ziņojumu apstiprināšanai Ministru kabinetā, VARAM iesniegs Ministru kabineta sēdes protokollēmuma projektu, kurā noteiks konkrētus uzdevumus, tai skaitā par grozījumu izstrādi normatīvajos aktos attiecibā uz riepu uzskaiti un nolietotu riepu apsaimniekošanu.  Pārstrādāto bateriju un akumulatoru atkritumu apjomu (noteikumu projekta 1. pielikuma 3. punkts) rēķina attiecībā pret pārstrādes iekārtā nogādāto bateriju un akumulatoru atkritumu apjomu. Bateriju un akumulatoru pārstrādes procesu efektivitāti nosaka atbilstoši Eiropas Komisijas 2012. gada 11. jūnija Regulai Nr. 493/2012, ar ko saskaņā ar Eiropas Parlamenta un Padomes Direktīvu [2006/66/EK](http://eur-lex.europa.eu/eli/dir/2006/66/oj/?locale=LV) paredz sīki izstrādātus noteikumus attiecībā uz bateriju un akumulatoru atkritumu pārstrādes procesu pārstrādes mērķlielumu aprēķināšanu.  3.5. VVD, īstenojot Eiropas Reģionālās attīstības fonda finansēto projektu[[3]](#footnote-4), ievieš jaunu e-pakalpojumu “Dabas resursu nodokļa objekta apsaimniekošana”. Paredzēts, ka līdzīgi, kā tas jau ir noteikts attiecībā uz A, B un C kategorijas piesārņojošām darbībām, apsaimniekotājs un nodokļa maksātājs visus dokumentus iesniedz elektroniski, reģistrējoties VVD vienotās vides informācijas sistēmā „TULPE” un aizpildot attiecīga parauga iesniegumu.  Vienlaikus jāparedz pārejas noteikumi, jo minētais e-pakalpojums sistēmā “TULPE” vēl nav pieejams. Līdz tā darbības uzsākšanai apsaimniekotājs un nodokļa maksātājs turpinās dokumentu iesniegšanu, sūtot uz dienesta oficiālo e-pasta adresi.  Ievērojot iepriekš veikto un nepieciešamo grozījumu apjomu, ir izstrādāts noteikumu projekts, kas aizstās pašreiz spēkā esošos MK noteikumus Nr. 1294.  Noteikumu projekta mērķi:  - nodrošināt atbilstību Direktīvas 2018/851 prasībām attiecībā uz ražotāju paplašinātas atbildības uzņēmumu pienākumiem;  - nodrošināt atbilstību grozījumiem Dabas resursu nodokļa likumā attiecībā uz finanšu nodrošinājumu;  - precizēt un aktualizēt prasības videi kaitīgu preču atkritumu apsaimniekošanas sistēmas darbībai.  Salīdzinājumā ar spēkā esošajiem MK noteikumiem Nr. 1294 noteikumu projektā:  - papildinātas prasības par informācijas ievietošanu apsaimniekotāja un nodokļa maksātāja tīmekļvietnē;  - noteikta prasība apsaimniekotājam un nodokļa maksātājam iesniegt un uzturēt spēkā finanšu nodrošinājumu visu atbrīvojuma no dabas resursu nodokļa samaksas piemērošanas laiku;  - noteikta prasība apsaimniekotājam un nodokļa maksātājam nodrošināt mājsaimniecībā radītā videi kaitīgu preču atkritumu pieņemšanu visos šķiroto atkritumu savākšanas laukumos, kurus apsaimnieko sadzīves atkritumu apsaimniekotājs, ar kuru pašvaldība atbilstoši normatīvajiem aktiem par atkritumu apsaimniekošanu ir noslēgusi atkritumu apsaimniekošanas līgumu;  - noteikta prasība apsaimniekotā videi kaitīgu preču atkritumu apjoma ieskaitīšanai atkārtotai izmantošanai sagatavotajā, pārstrādātajā vai reģenerētajā apjomā;  - precizētas komunikācijas pasākumiem noteiktās prasības;  - noteiktas prasības apliecinājuma dokumentam attiecībā uz veiktajām darbībām ar atkritumiem;  - pakāpeniski no 2021. gada līdz 2023. gadam paaugstināti nolietotu riepu savākšanas apjomi;  - lai mazinātu administratīvo slogu komersantiem, aizpildot atskaites, un VVD, veicot to pārbaudi, precizēti nosacījumi apsaimniekošanas plāna un pārskata sagatavošanai un izskatīšanai;  - noteikta forma, kādā apsaimniekotājs iesniedz VVD informāciju par izmaiņām līgumpartneru sarakstā, kā arī precizētas un papildinātas VVD iesniedzamās apsaimniekošanas plāna un pārskata formas;  - noteikts, ka visus dokumentus iesniedz elektroniski, reģistrējoties VVD vienotās vides informācijas sistēmā „TULPE”. |
| 3. | Projekta izstrādē iesaistītās institūcijas un publiskas personas kapitālsabiedrības | VVD. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz videi kaitīgu preču atkritumu apsaimniekotājiem, kuru līgumpartneriem piemēro atbrīvojumu no nodokļa samaksas, un nodokļa maksātājiem, kuri paši izveidoja un piemēro atkritumu apsaimniekošanas sistēmu.  VVD uz šo brīdi ir noslēdzis 8 līgumus ar pieciem apsaimniekotājiem[[4]](#footnote-5).  1. tabula. Apsaimniekošanas līgumu skaits   |  |  |  |  | | --- | --- | --- | --- | | Nr. | Apsaimniekotājs | Līgums par apsaimniekošanas sistēmas piemērošanu: | | | elektrisko un elektronisko iekārtu atkritumiem (EEI) | videi kaitīgu preču (izņemot EEI) atkritumiem | | 1. | AS “AJ Power Recycling” |  | X | | 2. | SIA “Zaļais Centrs” |  | X | | 3. | SIA “Zaļā josta” | X | X | | 4. | AS “Latvijas Zaļais punkts” | X | X | | 5. | SIA “Eco Point” | X | X | |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības mērķgrupai (apsaimniekotājiem) noteikumu projekts palielina administratīvo slogu tikai attiecībā uz finanšu nodrošinājumu. Administratīvo izmaksu novērtējumā iekļauts aprēķins par finanšu nodrošinājuma sagatavošanu, kas ir jāveic visiem apsaimniekotājiem, slēdzot apsaimniekošanas līgumu ar VVD.  Attiecībā uz pārējo noteikuma projektā ietverto regulējumu minētajai sabiedrības mērķgrupai pēc būtības nemainās tiesības un pienākumi, kā arī veicamās darbības.  VVD administratīvais slogs nepalielināsies, jo atbilstoši spēkā esošajam normatīvajam regulējumam, kas ir minēts anotācijas I. sadaļas 2. punktā (*Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība*), VVD patlaban saņem un vērtē apsaimniekotāju iesniegtos finanšu nodrošinājuma dokumentus. Nodokļa maksātāju un apsaimniekotāju pienākumu apjoma izmaiņas neietekmēs noslēgtos apsaimniekošanas līgumus. Saskaņā ar VVD sniegto informāciju apsaimniekošanas līgumā ir ietverta prasība ieverot normatīvos aktus, kas regulē videi kaitīgu preču atkritumu apsaimniekošanu un dabas resursu nodokļa atbrīvojuma piemērošanu, paredzot arī vienošanos par attiecīgajiem grozījumiem apsaimniekošanas līgumā nepieciešamības gadījumā.  Izstrādājot noteikumu projektu, tika izvērtēta ietekme uz uzņēmējdarbības vidi, maziem, vidējiem uzņēmumiem, mikrouzņēmumiem un jaunuzņēmumiem (MVU tests). Noteikumu projekts paredz atvieglotus nosacījumus (minimālo finanšu nodrošinājuma summu) šādiem uzņēmumiem administratīvā sloga mazināšanai.  Noteikumu projektam nav ietekmes uz:  - Nacionālā attīstības plāna rādītājiem mikrolīmenī vai makrolīmenī;  - konkurenci;  - cilvēku veselību;  - nevalstiskajām organizācijām.  Noteikumu projekta ietekme uz vidi vērtējama pozitīvi. Noteikumu projektā ietvertais regulējums sekmēs tādu apsaimniekotāju skaita samazināšanos, kuri rada tirgus kropļojumu, nosakot neatbilstoši zemas cenas atkritumu apsaimniekošanas darbībām ražotāju atbildības sistēmas ietvaros. Vienlaikus apsaimniekotāja iesniegtā finanšu nodrošinājuma ietvaros būs paredzēti naudas līdzekļi gadījumā, ja šis apsaimniekotājs ražotāju atbildības sistēmas ietvaros nav veicis savu darbību atbilstoši normatīvo aktu prasībām un valstij jāiesaistās uzkrāto un nepārstrādāto atkritumu savākšanas un apsaimniekošanas organizēšanā. |
| 3. | Administratīvo izmaksu monetārs novērtējums | Administratīvo izmaksu monetāro novērtējumu aprēķina pēc šādas formulas:  C = (f x l) x (n x b), kur  **C** – iesniegto finanšu nodrošinājumu uzskaites un apkopošanas izmaksas jeb administratīvās izmaksas;  **f** – finanšu līdzekļu apjoms, kas nepieciešams, lai nodrošinātu noteikumu projektā paredzēto finanšu nodrošinājuma sagatavošanu (stundas samaksas likme) – privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļvietnes [www.csb.gov.lv](http://www.csb.gov.lv) datiem 2019. gadā tā bija 915,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = 5,72 *euro*/stundā;  **l** – laika patēriņš, kas nepieciešams, lai veiktu finanšu nodrošinājuma sagatavošanu – 80 stundas;  **n** – ar VVD noslēgto apsaimniekošanas līgumu skaits – 10 (anotācijas II. sadaļas 1. punkts);  **b** – biežums finanšu nodrošinājuma sagatavošanai – reizi 3 gados.  Aprēķins: (5,72 x 80) x (10 x 0,3) = 457,6 x 3 = 1 372,80 *euro/*gadā |
| 4. | Atbilstības izmaksu monetārs novērtējums | Finanšu nodrošinājuma apmēru nosaka atbilstoši Ministru kabineta 2009. gada 19. maija noteikumu Nr. 450 “Kārtība, kādā piemēro finanšu nodrošinājumu, slēdz un izbeidz nolietotu transportlīdzekļu, iepakojuma un vienreiz lietojamo galda trauku un piederumu vai videi kaitīgu preču atkritumu apsaimniekošanas līgumu” 17. punktam.  Izvērtējot VVD informāciju par videi kaitīgu preču apsaimniekotāju aprēķināto nodokļi 2018. gadā (zemāk tabulā), secināms, ka uz pieciem noslēgtajiem apsaimniekošanas līgumiem var attiecināt minimālo finanšu nodrošinājuma apmēru – 50 000 *euro* gadā.  Apsaimniekotāju aprēķinātais nodoklis 2019. gadā   |  |  |  | | --- | --- | --- | | **Apsaimniekotājs** | **DRN atbrīvojums (milj. *euro*)** | **0,05% ietekme (*euro*)** | | 1 | 2091057 |  | | 2 | 432046 |  | | 3 | 4920611 | 2460 | | 4 | 5455782 | 2728 | | 5 | 1147208 |  | | 6 | 2831676 |  | | 7 | 11178963 | 5589 | | 8 | 19472621 | 9736 | | 9 | 10088589 | 5044 | | 10 | 330509 |  |   Uz pārējiem pieciem noslēgtajiem apsaimniekošanas līgumiem var attiecināt finanšu nodrošinājuma apmēru, kuru veido:  - 70 000 *euro* gadā (nemainīgā daļa) un  - no 2 460 līdz 9 736 *euro* gadā (mainīgā daļa, 0,05 % no aprēķinātā nodokļa gadam).  Pēc VARAM novērtējuma atbilstības izmaksas par finanšu nodrošinājuma uzturēšanu gādā sastādīs aptuveni 1 000 – 5 000 *euro* gadā. Šīs izmaksas ir atkarīgas no finanšu nodrošinājuma veida (bankas garantija vai apdrošināšana) un starp apsaimniekotāju un apdrošinātāju vai banku noslēgto līgumu.  Finanšu nodrošinājums vērtējams kā samērīgs un efektīvs ekonomiskais instruments potenciālo vides piesārņojumu novēršanai un mazināšanai. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |  |  |  |  |  |
| --- | --- | --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | | | |
| 1. | Saistības pret Eiropas Savienību | | 1. Eiropas Parlamenta un Padomes 2018. gada 30. maija Direktīva (ES) 2018/851, ar ko groza Direktīvu 2008/98 par atkritumiem (OV L 150, 14.6.2018., 109./140. lpp.). Direktīvas 2018/851 prasību pārņemšanas termiņš dalībvalstu normatīvajos aktos ir 2020. gada 5. jūlijs. 2. Eiropas Parlamenta un Padomes 2008.gada 19.novembra Direktīvai [2008/98/EK](http://eur-lex.europa.eu/eli/dir/2008/98?locale=LV) par atkritumiem un par dažu direktīvu atcelšanu (turpmāk – Direktīva [2008/98/EK](http://eur-lex.europa.eu/eli/dir/2008/98?locale=LV)) (*OV L 312, 22.11.2008, 3.lpp*); 3. Eiropas Parlamenta un Padomes 2012.gada 4.jūlija Direktīvai 2012/19/ES par elektrisko un elektronisko iekārtu atkritumiem (EEIA) (turpmāk – Direktīva 2012/19/ES); (*OV L 197, 24.7.2012, 38.lpp.*); 4. **Eiropas Parlamenta un Padomes 2006.gada 6.septembra Direktīvai 2006/66/EK par baterijām un akumulatoriem, un bateriju un akumulatoru atkritumiem un ar ko atceļ direktīvu 91/157/EEK prasības (turpmāk – Direktīva 2006/66/EK) (*OV L 266, 26.9.2006, 1.lpp.*).** | | | | |
| 2. | Citas starptautiskās saistības | | Projekts šo jomu neskar. | | | | |
| 3. | Cita informācija | | Nav | | | | |
|  | | | | | | | |
| **1. tabula Tiesību akta projekta atbilstība ES tiesību aktiem** | | | | | | | |
| A | | B | | | C | | D |
| *Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu)* | | *Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta* | | | *Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.*  *Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.*  *Norāda institūciju, kas ir atbildīga par šo saistību izpildi pilnībā* | | *Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.*  *Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.*  *Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos* |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Projekts šo jomu neskar. | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | | | |
| Attiecīgā ES tiesību akta datums, numurs un nosaukums | | Direktīva 2018/851 | | | | | |
| 8.a panta 3. punkta “a” un “b” apakšpunkts | | 4.2. apakšpunkts | | | Pārņemts daļēji1 | | Nav noteiktas stingrākas prasības |
| 8.a panta 3. punkta “e” apakšpunkts | | 37. punkts | | | Pārņemts daļēji1 | | Nav noteiktas stingrākas prasības |
| 8.a panta 5. punkta pirmā un pēdējā daļa | | 5. pielikums | | | Pārņemts daļēji1 | | Nav noteiktas stingrākas prasības |
| Cita informācija | | 1Noteikumu projektā ir daļēji pārņemtas atsevišķas Direktīvas 2018/851 8.a panta vienības, kas atbilst noteikumu projekta jomai (videi kaitīgu preču apsaimniekošana) un Dabas resursu nodokļa likuma 9. pantā noteiktajam pilnvarojumam Ministru kabinetam.  Papildu Direktīvas 2018/851 8.a panta vienības tika pārņemtas ar:  - likumprojektu “Grozījumi Dabas resursu nodokļa likumā” (pieņemts 09.07.2020., stājas spēkā 01.08.2020.);  - Ministru kabineta 2020. gada 14. jūlija noteikumiem Nr. 444 “Grozījumi Ministru kabineta 2017. gada 16. augusta noteikumos Nr. 480 “Noteikumi par atbrīvojuma piemērošanu no dabas resursu nodokļa samaksas par iepakojumu un vienreiz lietojamiem galda traukiem un piederumiem”. | | | | | |
| Attiecīgā ES tiesību akta datums, numurs un nosaukums | | Direktīva 2008/98/EK | | | | | |
| 21.pants | | 36. punkts un 1. pielikums | | Atbilst pilnībā | | Nav noteiktas stingrākas prasības | |
| Attiecīgā ES tiesību akta datums, numurs un nosaukums | | Direktīva 2012/19/ES | | | | | |
| 7.panta 1.daļa | | 36. punkts un 1. pielikums | | Atbilst pilnībā | | Nav noteiktas stingrākas prasības | |
| 7.panta 2.daļa | | MK noteikumu Nr. 388 9. punkts | | Atbilst pilnībā | | Nav noteiktas stingrākas prasības | |
| 7.panta 3.daļa | | MK noteikumu Nr. 388 40. punkts | | Atbilst pilnībā | | Nav noteiktas stingrākas prasības | |
| 7.panta 4.daļa | |  | | Netiks pārņemts | | Attiecas uz Eiropas Komisijas pilnvarām | |
| 7.panta 5.daļa | |  | | Netiks pārņemts | | Attiecas uz Eiropas Komisijas pilnvarām | |
| 7.panta 6.daļa | |  | | Netiks pārņemts | | Attiecas uz Eiropas Komisijas pilnvarām | |
| 7.panta 7.daļa | |  | | Netiks pārņemts | | Attiecas uz Eiropas Komisijas pilnvarām | |
| 11.panta 1.daļa | | 36. punkts un 1. pielikums | | Atbilst pilnībā | | Nav noteiktas stingrākas prasības | |
| 11.panta 2.daļa | | MK noteikumu Nr.388 25.punkts | | Atbilst pilnībā | | Nav noteiktas stingrākas prasības | |
| 11.panta 3.daļa | |  | | Netiks pārņemts | | Attiecas uz Eiropas Komisijas pilnvarām | |
| 11.panta 4.daļa | | MK noteikumu Nr. 388 27. punkts | | Atbilst pilnībā | | Nav noteiktas stingrākas prasības | |
| 11.panta 5.daļa | | Direktīvas normas prasības pārņemtas Ministru kabineta 2006. gada 31. janvāra noteikumu Nr. 101 „Latvijas vides aizsardzības fonda padomes nolikums” 4.15. punktā | | Atbilst pilnībā | | Nav noteiktas stingrākas prasības | |
| V pielikums  1.daļa, 2.daļa, 3.daļa | | 36. punkts un 1.pielikums | | Atbilst pilnībā | | Nav noteiktas stingrākas prasības | |
| III pielikuma 4. punkts | | 1. pielikuma 4. punkta tabulas 4. punkts | | Pārņemts pilnībā | | Netiek noteiktas stingrākas prasības | |
| Cita informācija | | Anotācijas V sadaļas 1. tabulā neietvertās Direktīvas 2012/19/ES prasības ir pārņemtas Atkritumu apsaimniekošanas likumā, MK noteikumos Nr. 1294 un Ministru kabineta 2014. gada 8. jūlija noteikumos Nr. 388 “Elektrisko un elektronisko iekārtu kategorijas un marķēšanas prasības un šo iekārtu atkritumu apsaimniekošanas prasības un kārtība”. | | | | | |
| Attiecīgā ES tiesību akta datums, numurs un nosaukums | | **Direktīva 2006/66/EK** | | | | | |
| 10.panta 1.daļa | | MK noteikumu Nr. 485 16. punkts | | Atbilst pilnībā | | Nav noteiktas stingrākas prasības | |
| 10.panta 2.daļa | | 36. punkts un 1. pielikums | | Atbilst pilnībā. | | Nav noteiktas stingrākas prasības | |
| 10.panta 3.daļa | | MK noteikumu Nr. 485 31.3 punkts | | Atbilst pilnībā | | Nav noteiktas stingrākas prasības | |
| 10.panta 4.daļa | |  | | Netiks pārņemts. | | Attiecas uz Eiropas Komisijas pilnvarām. | |
| 12.panta 1.daļa | | Atkritumu apsaimniekošanas likuma 33. pants | | Atbilst pilnībā | | Nav noteiktas stingrākas prasības | |
| 12.panta 2.daļa | | MK noteikumu Nr. 485 19. un 20. punkts | | Atbilst pilnībā | | Nav noteiktas stingrākas prasības | |
| 12.panta 3.daļa | | MK noteikumu Nr. 485 16.punkts | | Atbilst pilnībā | | Nav noteiktas stingrākas prasības | |
| 12.panta 4.daļa | | 36. punkts un 1.pielikums | | Atbilst pilnībā | | Nav noteiktas stingrākas prasības | |
| 12.panta 5.daļa | | MK noteikumu Nr. 485 31.3 punkts | | Atbilst pilnībā | | Nav noteiktas stingrākas prasības | |
| 12.panta 6.daļa | |  | | Netiks pārņemts. | | Attiecas uz Eiropas Komisijas pilnvarām. | |
| 12.panta 7.daļa | |  | | Netiks pārņemts. | | Attiecas uz Eiropas Komisijas pilnvarām. | |
| III pielikuma A daļa | | MK noteikumu Nr. 485 19. un 20. punkts | | Atbilst pilnībā | | Nav noteiktas stingrākas prasības | |
| III pielikuma B daļa | | 36. punkts un 1. pielikums | | Atbilst pilnībā | | Nav noteiktas stingrākas prasības | |
| Cita informācija | | Anotācijas V sadaļas 1.pielikumā neietvertās Direktīvu [2008/98/EK](http://eur-lex.europa.eu/eli/dir/2008/98?locale=LV), 2012/19/ES un 2006/66/EK prasības ir pārņemtas Atkritumu apsaimniekošanas likumā un uz tā pamata izdotajos Ministru kabineta noteikumos. | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts un tā sākotnējās ietekmes novērtējuma ziņojums (anotācija) 2018. gada 12. oktobrī ievietots VARAM tīmekļvietnē [www.varam.gov.lv](http://www.varam.gov.lv), līdz ar to ieinteresētajām personām ir iespēja izteikt viedokli un sniegt priekšlikumus.  Noteikumu projekts apspriests VARAM izveidotajā darba grupas ,,Par atkritumu apsaimniekošanas normatīvo aktu pilnveidošanu”[[5]](#footnote-6) sanāksmēs. |
| 2. | Sabiedrības līdzdalība projekta izstrādē | Par noteikumu projektu sniedza atzinumus Latvijas Pašvaldību savienība, Latvijas atkritumu saimniecības uzņēmumu asociācija, Latvijas Apdrošinātāju asociācija, Latvijas elektrotehnikas un elektronikas rūpniecības asociācija un Latvijas Riepu apsaimniekošanas asociācija. |
| 3. | Sabiedrības līdzdalības rezultāti | Noteikumu projekts ir saskaņots ar Latvijas Pašvaldību savienību, Latvijas Apdrošinātāju asociāciju un Latvijas Riepu apsaimniekošanas asociāciju.  Latvijas atkritumu saimniecības uzņēmumu asociācijas un Latvijas elektrotehnikas un elektronikas rūpniecības asociācijas izteiktie iebildumi un priekšlikumi tika izvērtēti un pēc iespējas iestrādāti noteikumu projektā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VVD. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Noteikumu projekts neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav. |

Vides aizsardzības un reģionālās attīstības ministrs A. T. Plešs

Alekse 67026479

[tatjana.alekse@varam.gov.lv](mailto:tatjana.alekse@varam.gov.lv)

1. Nodokļa maksātājs, kurš ir atbrīvots no nodokļa samaksas atbilstoši šā panta pirmajai daļai, no saviem līdzekļiem sedz izlietotā iepakojuma un vienreiz lietojamo galda trauku un piederumu apsaimniekošanas izmaksas, ieskaitot šo atkritumu dalītās vākšanas, šķirošanas un pārstrādes vai reģenerācijas izmaksas. [↑](#footnote-ref-2)
2. Ministru kabineta 2019. gada 7. maijā rīkojums Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” [↑](#footnote-ref-3)
3. Atbilstoši 2015. gada 17. novembra Ministru kabineta noteikumiem Nr. 653 “Darbības programmas „Izaugsme un nodarbinātība” 2.2.1.specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi”. [↑](#footnote-ref-4)
4. VVD tīmekļvietne

   <http://www.vvd.gov.lv/biezak-uzdotie-jautajumi/atbrivojums-no-dabas-resursu-nodoklu-maksas/> [↑](#footnote-ref-5)
5. Darba grupā apvienoti pašvaldības, uzņēmēju un nozaru asociāciju pārstāvji (Latvijas Atkritumu saimniecības uzņēmumu asociācija, Latvijas Atkritumu saimniecības asociācija, Latvijas Pašvaldību savienība, Latvijas Pārtikas uzņēmumu federācija, Latvijas Tirdzniecības un rūpniecības kamera, Latvijas Lielo pilsētu asociācijas, Latvijas Pārtikas tirgotāju asociācija, Latvijas Tirgotāju asociācija, Vides konsultatīvā padome) [↑](#footnote-ref-6)